Villy Søvndal (SF), 1998-04-28:
Jeg skal sige tak for besvarelserne til socialministeren, til arbejdsministeren og til bolig- og byministeren.
Forespørgslens ordlyd er: »Hvad planlægger regeringen af konkrete initiativer for at imødegå polarisering og udstødelse af store grupper fra samfundslivet?«.
Det eneste virkelig nye bud fra socialministeren var vel i virkeligheden et større samarbejde mellem de berørte ministerier, og det var fint nok.
Men efter at have læst rapporten fra Socialforskningsinstituttet og fra Danmarks Statistik tror jeg desværre ikke, det er nok.
Og hvis man vil imødegå polariseringen og udstødelsen, er jeg helt overbevist om, at der skal helt anderledes konkrete bud til.
Jeg vil bevæge mig ind på fem hovedområder, og det vil jeg gøre, fordi der ser ud til at være den sammenhæng, at de, der taber i den udvikling, der foregår i disse år, taber på alle områder samtidig - og det sker vel at mærke i en situation, hvor flertallet i samfundet generelt mærker en ganske betydelig velstandsstigning i deres levevilkår: De taber økonomisk, de taber beskæftigelsesmæssigt, de taber på boligmarkedet, de taber på sundhedsområdet, og de taber i alderdommen.
Og det er det, der er de alvorlige temaer, som jeg godt vil bede regeringspartierne overveje om det ikke var relevant at komme med nye bud på.
Først om økonomien: Kløften, uligheden, vokser som påvist i undersøgelsen fra Danmarks Statistik og Socialforskningsinstituttet
, og det har i sagens natur meget at gøre med, at i den forrige regeringsperiode blev de velhavende forgyldt i meget høj grad, når regeringen samarbejdede til højre.
Og jeg kan her nævne, at man fjernede formueskatten, sænkede det skrå skatteloft, lempede arveafgiften og flyttede lejeværdiknækket for de dyre huse - alt sammen til fordel for de virkelig velstillede i samfundet både med hensyn til indkomst og med hensyn til formue.
Og samtidig med det har der i en årrække ikke været stor optagethed af modtagerne af de mindste overførselsindkomster, de pensionister, der kun har den nøgne folkepension, de førtidspensionister, der kun har den lave førtidspension, de bistandsklienter, der kun har den lave bistandshjælp, og dem, der er dagpengemodtagere.
Så hvis vi vil imødegå den voksende ulighed, og hvis vi vil imødekomme de målsætninger i regeringsgrundlaget, der bygger på ønsker om en øget lighed, er vi nødt til igen at diskutere fordelingspolitik i Folketinget.
De taber også beskæftigelsesmæssigt.
Og her vil jeg godt sige til arbejdsministeren, at dér, hvor vore veje skilles i forhold til regeringen, er jo i synet på, om de grupper skal hjælpes ved, at der bygges reservater for dem, der ikke nåede med på arbejdsmarkedet, reservater, der er tømt for de rettigheder, vi normalt kender i arbejdsmarkedssystemet: retten til at organisere sig, retten til at optjene dagpenge og retten til at optjene andre ydelser.
For det har de grupper, der bliver aktiveret af samfundet, ikke, og det synes vi er diskriminerende.
De taber på boligområdet.
Dem er vi med på, og vi har også været med til at støtte dem, men vi tror slet ikke på, at de i tilstrækkelig grad kan opveje den modsatrettede tendens, nemlig tendensen til en voldsom ghettoisering, som betyder en ophobning af sociale problemer i bestemte bebyggelser i bestemte områder.
Og for os er det helt afgørende at få nogle bud, der bryder denne onde spiral.
De taber på sundhedsområdet.
Jeg kan bare nævne den nye undersøgelse, der er kommet fra en gruppe forskere i Rotterdam, og som påviser, at Danmark er et af de lande, der har den største ulighed overhovedet inden for sundhedsområdet, langt større end i de sydeuropæiske lande.
Så vi er altså nødt til at få nogle mere kontante bud.
Og de taber også som ældre, fordi de ikke har en arbejdsmarkedspension som supplerende indkomst, og dér synes
jeg også vi mangler bud fra regeringen. Derfor skal jeg runde af med at fremsætte følgende: Forslag til vedtagelse
»Folketinget opfordrer regeringen til ved starten af Folketingsåret 1998-99
- at komme med en samlet plan til at imødegå udstødelse og polarisering og - at nedsætte en uafhængig kommission med den opgave at analysere og komme med forslag og anbefalinger til at opfylde regeringsgrundlagets målsætning om »større lighed i befolkningen med hensyn til beskæftigelse, levevilkår og aktiv inddragelse i samfundslivet«.«